b"\n_START_ARTICLE_\nFilippo Lippi\n_START_SECTION_\n\xc5\xbdivljenje\n_START_PARAGRAPH_\nFilippo je bil sin mesarja Tommaso di Lippo in Antonie di Sernigi, ki je umrla pri porodu. Skupaj z bratom Giovannijem je bil izro\xc4\x8den v vzgojo o\xc4\x8detovi sestri, ki ju je \xc5\xa1e otroka dala v samostan. Filippo je podal redovni\xc5\xa1ko zaobljubo pri petnajstih letih, vendar je ohranil svoje krstno ime. Samostanske listine ga prvi\xc4\x8d imenujejo slikar leta 1430, ko je ustvarjal svojo prvo fresko v samem samostanu. Kmalu za tem je od\xc5\xa1el v Padovo, kjer je ustvaril veliko del, ki se pa niso ohranila. V tej dobi je tudi do\xc5\xbeivel tragi\xc4\x8dni napad piratov, ki so slikarja skupaj z nekaterimi prijatelji zasu\xc5\xbenjili in odpeljali v Barberijo (severno Afriko). Kot poro\xc4\x8da Vasari, je Filippo ostal v su\xc5\xbeenjstvu 18 mesecev. Ko je ob neki priliki z ugaslim ogljem naslikal svojega gospodarja na belo steno, je bey to vzel za \xc4\x8dude\xc5\xbe, saj arabska kultura ni poznala upodabljanja oseb, in je su\xc5\xbenja osvobodil in nagradil._NEWLINE_Filippo se je za kratek \xc4\x8das povrnil v Padovo in nato spet v Firence, vendar ne v samostan, temve\xc4\x8d v zasebno stanovanje z lastno delavnico. Delal je po naro\xc4\x8dilu raznih samostanov in privatnih kupcev, med drugimi za Medi\xc4\x8dejce in Martellije. Pape\xc5\xbe Evgen IV. mu je leta 1442 dodelil dosmrtno komendo (u\xc5\xbeitek dohodkov) v cerkvi San Quirico pri Firencah. Kljub presti\xc5\xbenemu polo\xc5\xbeaju in relativno ugodnemu gmotnemu stanju je bil Filippo v naslednjih letih dvakrat obsojen zaradi ponarejevanja in sleparstva, zato mu je bila komenda preklicana leta 1455. V tem \xc4\x8dasu bi moral slikar delati na kapeli svetega \xc5\xa0tefana v Pratu, ki mu je bila po pogodbi zaupana \xc5\xbee leta 1452, vendar se je slikar raje posve\xc4\x8dal drugim manj\xc5\xa1im delom, ki so mu nudila takoj\xc5\xa1nje pla\xc4\x8dilo, kapelo pa je dokon\xc4\x8dal \xc5\xa1ele leta 1465 po ne\xc5\xa1tetih prekinitvah, zahtevah denarja in revizijah prvotne pogodbe. V to obdobje spada tako imenovana Lippina, ki je slika Device z Detetom in ki je bila vzor za vse bodo\xc4\x8de uprizoritve te vrste, najprej za Botticellija._NEWLINE_Po preklicu komende je bila Filippu dodeljena kaplanija samostana svete Marjete v Pratu. Tu je slikar spoznal redovnico Lucrezio Buti, ki je bila model za njegove slike. Lucrezia je zapustila samostan in se preselila na slikarjev dom. Leta 1461 je Cosimo de' Medici prepri\xc4\x8dal pape\xc5\xbea Pija II., da je razre\xc5\xa1il zaobljube Filippa in Lucrezio, vendar se kljub temu Filippo ni maral poro\xc4\x8diti. Rodila so se jima dva otroka, leta 1457 Filippino in leta 1465 Alessandra. Leta 1467 je Filippo za\xc4\x8del poslikavo katedrale v Spoletu, kjer je delal do smrti leta 1469.\n_START_SECTION_\nDelo\n_START_PARAGRAPH_\nFilippo Lippi je eden od velikih florentinskih slikarjev zgodnjega petnajstega stoletja, skupaj z Masacciom, Fra Angelicom in Venezianom. Lippi se razlikuje od ostalih predvsem zaradi vpliva, ki ga je imelo flamsko slikarstvo na njegovo umetnost. To je razvidno v uporabi \xc5\xbeivih barv in mo\xc4\x8dne osvetljenosti, pri kateri posamezne figure odlo\xc4\x8dno odstopajo od ozadja; osebe izgledajo realno in dinami\xc4\x8dno, ozadja drzno segajo v daljino. Po njem so se zgledovali vsi poznej\xc5\xa1i florentinski slikarji, prvi od vseh Botticelli."